ชายใส่กางเกงหลุดพ้นบั้นเอว เห็นกางเกงบ็อกเซอร์
**การใส่กางเกงหลุดพ้นบั้นเอว** หรือ**แซกกิง** (อังกฤษ: Sagging) เป็นการใส่กางเกง เพื่อให้เห็นบางส่วนหรือแทบทั้งหมดของกางเกงใน

ที่มาของแฟชั่นการใส่กางเกงหลุดพ้นบั้นเอว โดยมากสื่อจะรายงานว่ามีที่มาจากการห้ามใส่เข็มขัดสำหรับนักโทษ เพราะเข็มขัดสามารถนำมาใช้ฆ่าตัวตายได้โดยการแขวนคอตายหรือใช้รัดคอผู้อื่น หรือใช้เป็นอาวุธในการต่อสู้ นอกเหนือจากนี้ยังมีแนวคิดว่าการใส่กางเกงหลุดพ้นบั้นเอวนี้ เดิมเป็นการบ่งสัญญาณว่าเป็นรักร่วมเพศ แต่ที่กล่าวมาก็ไม่ได้ตั้งอยู่บนหลักเหตุผลใด

ประวัติ
-------

ที่มาของแฟชั่นการใส่กางเกงหลุดพ้นบั้นเอวที่คาดว่ามาจากในคุกที่ไม่อนุญาตให้ใส่เข็มขัด จนเมื่อพวกเขาเหล่านั้นออกมาจากคุก ก็ยังคงไม่ใส่เข็มขัด ซึ่งต่อมาก็มีแร็ปเปอร์อย่าง ไอซ์คิวบ์ นำมาแต่งเพลงและแสดงเกี่ยวกับวัฒนธรรมย่อยนี้

ในต้นทศวรรษ 1990 ศิลปินฮิปฮอปได้นำวิธีนี้มาทำให้เกิดความนิยม ลักษณะการใส่กางเกงเอวต่ำเช่นนี้ เพื่อให้สามารถเห็นกางเกงใน และเป็นที่สะดุดตาเมื่อแคลวินไคลน์ ออกผลงานโฆษณาที่มีภาพลักษณ์ของนักร้อง มาร์กกี้ มาร์ก (มาร์ก วาห์ลเบิร์ก) ออกมา

วิธีการใส่กางเกงหลุดพ้นบั้นเอวได้แพร่กระจายความนิยม โดยมีศิลปินแร็ปใส่กางเกงแบบนี้ เช่น ดร. เดร, สนูป ด็อกก์,ลิล เวย์นศิลปินป๊อปอย่างจัสติน บีเบอร์ และชัง ฮย็อน-ซึง อดีตสมาชิกวงBEAST ยังมีศิลปินแนวฮิปฮอปอีกหลายคนอย่างเช่น แอลแอล คูล เจ ที่กระตุ้นและประชาสัมพันธ์แฟชั่นนี้ด้วยการออกผลิตภัณฑ์เสื้อผ้าของตัวเอง อย่างเช่น แฟตฟาร์ม, เอคโค และฟูบู อย่างไรก็ตามในปัจจุบัน ก็มีแฟชั่นในหมู่ผู้หญิงที่แสดงให้เห็นถึงกางเกงในจี-สตริง ที่ไม่ได้เป็นรูปแบบการใส่กางเกงหลุดพ้นบั้นเอวแบบเต็มตัว

กรณีที่มีการโต้แย้ง
-------------------

เดือนมิถุนายน พ.ศ. 2544 สภาเทศบาลนครเดลแคมเบรอ รัฐลุยเซียนา ตราข้อบัญญัติท้องถิ่นว่าด้วยการกระทำอนาจารต่อหน้าธารกำนัล โดยห้ามการใส่กางเกงที่เปิดเผยโดยเจตนาให้เห็นกางเกงใน ฝ่าฝืนเป็นความผิดอาญา และหากถึงขั้นเปิดเผยจนเห็นของพึงสงวน ระวางโทษปรับห้าร้อยดอลล่าร์สหรัฐ หรือจำคุกไม่เกินหกเดือน เช่นเดียวกับเมืองอเล็กซานเดรีย และเมืองเชฟพอร์ต แห่งรัฐลุยเซียนา คณะเทศมนตรีก็ตรากฎหมายลักษณะเดียวกัน โดยห้ามมีการใส่กางเกงหลุดพ้นบั้นเอวจนเห็นกางเกงใน ผู้ฝ่าฝืนถูกปรับครั้งละยี่สิบห้าดอลลาร์สหรัฐ

ต่อมารัฐเวอร์จิเนีย ได้พยายามออกกฎหมายห้ามใส่กางเกงเอวต่ำ ที่ทำให้เห็นกางเกงในแบบอุจาดตา โดยมีโทษปรับห้าสิบเหรียญดอลลาร์สหรัฐ โดยร่างและผ่านการพิจารณาจากสภานิติบัญญัติประจำรัฐเมื่อเดือนกุมภาพันธ์ พ.ศ. 2548 ด้วยคะแนนเสียง 60 ต่อ 34 แต่ไม่ผ่านการพิจารณาในชั้นวุฒิสภาเช่นเดียวกับในรัฐลุยเซียนา เนื่องจากเป็นกฎหมายแปลกที่ทำให้คนในรัฐเป็นที่ขายหน้าโดยทั่วไป ทั้งนี้ที่ทั้งสองรัฐเสนอกฎหมาย มุ่งเน้นไปที่การอุจาดตามากกว่า โดยมิได้พูดถึงการลดอาชญากรรมทางเพศแต่อย่างใด

ในการแข่งขันโอลิมปิกฤดูหนาว 2010 ที่เมืองแวนคูเวอร์ นักสโนว์บอร์ดชาวญี่ปุ่นที่ชื่อ คาซูฮิโร โคคุโบถูกห้ามเข้าร่วมพิธีเปิดเนื่องจากแต่งตัวไม่เหมาะสม คือผูกเน็กไทหลวม เสื้อออกนอกกางเกงและใส่กางเกงหลุดพ้นบั้นเอว

รัฐที่กำลังออกกฎหมาย
--------------------

รัฐเซาท์แคโรไลนา ในสหรัฐอเมริกา กำลังจะพยายามเสนอให้ผ่านกฏหมาย ห้ามใส่กางเกงเอวต่ำ หากใครฝ่าฝืนโดนปรับครั้งแรก $25 ถ้ายังทำอีกครั้งที่สองจะถูกจับปรับ $50 ครั้งที่สามหนักขึ้นไปอีกเป็น $75และให้ไปทำงานอาสาช่วยเหลือสังคม 6 ชั่วโมง

อ้างอิง
-------


คอมมอนส์ มีภาพและสื่อเกี่ยวกับ:  
**การใส่กางเกงหลุดพ้นบั้นเอว**

1. ↑  "In pictures: Sagging pants". BBC News.
2. 1 2  Koppel, Niko (August 30, 2007). "Are Your Jeans Sagging? Go Directly to Jail". *The New York Times*.
3. ↑  Mikkelson, Barbara (October 15, 2005). "Sag Harbored". Snopes.com.
4. ↑  Prabhat Mukherjee, Sagging Pants of Hip-Hop Culture koreatimes.co.kr
5. ↑  "Gang Identification". Connecticut Gang Investigators Association. สืบค้นเมื่อ November 21, 2008.[*ลิงก์เสีย*]
6. ↑  In pictures: Sagging pants p.5 bbc.co.uk
7. ↑  In pictures: Sagging pants p.3 bbc.co.uk
8. ↑  เป๊ะได้อีก เหตุผลที่ จัสติน บีเบอร์ ชอบใส่กางเกงยีนส์เอวต่ำ[*ลิงก์เสีย*]
9. ↑  "Justin Bieber: 20 Times He Needed To Pull Up His Pants — Pics". คลังข้อมูลเก่าเก็บจากแหล่งเดิมเมื่อ 2018-06-20. สืบค้นเมื่อ 2018-08-04.
10. ↑  ดูคอน จัสติน บีเบอร์ ขัดใจกับกางเกงมาก รู้สึกดึงๆรั้งๆ ถอดเลยดีกว่ามะ
11. ↑  เลียนแบบบีเบอร์! 'ฮยอนซึง'กับแฟชั่นกางเกงหลุดตูดเห็นยันร่องก้น
12. ↑  In pictures: Sagging pants p.4 bbc.co.uk
13. ↑  Siddique, Haroon (June 14, 2007). "US town bans saggy pants". *The Guardian*. Guardian Media Group. สืบค้นเมื่อ June 15, 2007.
14. ↑  US town set to ban saggy trousers bbc.co.uk
15. ↑  กางเกงเอวต่ำถูก "แบน" อีกแล้ว!! kapook.com
16. ↑  "กฎหมายกางเกงเอวต่ำ ปรับ $50 เหรียญ". คลังข้อมูลเก่าเก็บจากแหล่งเดิมเมื่อ 2008-09-15. สืบค้นเมื่อ 2009-04-17.
17. ↑  "Japan rider apologises for hip-hop flap". AFP. February 12, 2010. สืบค้นเมื่อ February 14, 2010.
18. ↑  ใครหลุดตูดโดนแน่! เซาท์แคโรไลนา ออก กม. สกัดแฟชั่นสายฮิปฮอป